**Projektas „Aš tokio ąžuolo kaip gyvas nemačiau“**

„Aš tokio ąžuolo kaip gyvas nemačiau“ – tai Vilkaviškio r. Kybartų mokyklos-darželio „Ąžuoliukas“ inicijuotas respublikinis projektas, skirtas Pasaulinei žemės dienai paminėti. Projekto tikslas – plėtoti ir palaikyti bendradarbiavimo ryšius su šalies bei rajono švietimo įstaigomis, ugdyti vaikų pilietiškumą perduodant etninės tautos vertybes, padėti suprasti žmogaus ir gamtos ryšius, ugdyti kūrybinius, meninius gebėjimus, puoselėti įstaigos kultūrą, tradicijas.

Dalyvauti projekte buvo kviečiami šalies švietimo įstaigų, kurias jungia pavadinimas „Ąžuoliukas“, „Ąžuolėlis“ „Ąžuolas“, ir Vilkaviškio rajono švietimo įstaigų, įgyvendinančių ikimokyklinio, priešmokyklinio ir pradinio ugdymo programas, ikimokyklinių, priešmokyklinių grupių ugdytiniai, pradinių klasių mokiniai, pedagogai.

Dalyviai buvo kviečiami pasitelkę įvairias menines priemones ir technikas iliustruoti ąžuolą. Kūrybos tema ąžuolas pasirinktas visų pirma todėl, kad toks yra įstaigos pavadinimas – „Ąžuoliukas“. Be to, ąžuolas lietuviams nuo seno yra labai svarbus medis tiek gamtiniu, tiek psichologiniu požiūriu, laikomas tvirtybės ir amžinybės simboliu.

Labai džiaugiamės sulaukę gausaus dalyvių skaičiaus. Savo kūrybą projektui atsiuntė dalyviai iš 21 Lietuvos švietimo įstaigos: 16 Vilkaviškio miesto ir rajono ir 5 iš kitų miestų bei rajonų. Iš viso sulaukėme 228 vaikų darbelių. Savo kūryba panoro pasidalinti ir viena pedagogė, atsiuntusi savo karpytą karpinį. Esame maloniai nustebinti dalyvių išradingumu, kūrybiškumu ir fantazija.

Direktoriaus pavaduotoja ugdymui Violeta Murauskaitė